TOIMINTASUUNNITELMA 2018

Kymenlaakson Kylät ry toimii alueensa kylien eduntekijänä, kehittäjänä ja yhteistyöverkostona. Toiminnan keskeiset tavoitteet liittyvät kylätoimijoiden osaamisen ja kylien yhteisöllisyyden lisäämiseen, sekä kyläasumisen mahdollisuuksiin ja kyläpalveluiden kehittämiseen. Toimintaa ohjaa Maakunnallinen kylien kehittämisohjelma 2014-2020. Vuosi 2018 on yhdistyksen 21. toimintavuosi.

Maakunnallisten kyläyhdistysten peruspohjana on toiminut kylätoiminnan valtionapu, joka on valtiontalousarvioesityksessä korotettavaksi 1,1 miljoonaan euroon, josta maakunnan osuus olisi 37 235 €. Perusrahoituksen lisäksi yhdistys toteuttaa kehittämishankkeita, joihin rahoitus saadaan Manner-Suomen maaseuturahastosta sekä Kaakkois-Suomen TE-toimistosta. Vuonna 2018 hanketoiminnan rooli on suuri, ja yhdistyksen pääresurssit kohdentuvatkin meneillään oleviin hankkeisiin ja hankesuunnitelmien sanelemiin teemoihin. Hankkeiden kautta pystymme vaikuttamaan kylien näkyvyyteen, palvelutarjonnan edistämiseen ja kotona asumisen tukemiseen, kylätalojen käyttökapasiteetin tehostamiseen sekä maaseutuyritysten esiin nostamiseen.

Maaseutuasumisen edistäminen

Maakunnallisen kyläyhdistyksen rooli maallemuuton yhteystahona alueellamme on tärkeä, ja tätä työtä jatketaan pyrkien tehostamaan toimintaa entisestään. Maallemuutosta kiinnostuneiden henkilöiden kyselyitä vastaanottaa ja käsittelee kyläasiamies. Tonttiasiamiesverkostoa päivitetään ja yhdistys järjestää tarvittaessa tonttiasiamiesten koulutusta, opintoretkiä tai muita yhteisiä tapaamisia. Valtakunnallisiin maallemuuton yhteyshenkilöiden tapaamisiin osallistutaan mahdollisuuksien mukaan. Maaseutuasumisen edistäminen sekä toimivan ja ajantasaisen tonttipörssin luominen on myös yksi hanketoiminnan tärkeimmistä painopisteistä. Yhdistys osallistuu myös maakuntakaavan 2040 valmisteluun antaen asiasta lausuntoja ja osallistumalla suunnittelua koskeviin tilaisuuksiin.

Kaupunginosatoiminta

Kaupunginosatoiminta tullaan huomioimaan entistä enemmän. Kuntaliitosten myötä yhä useampi kaupunginosa jää palvelukeskittymien ulkopuolelle, jolloin omaehtoinen osallisuus ja paikallistoiminnan kehittäminen, siinä sivussa Kymenlaakson Kylät ry:n tarjoamat palvelut, koskettavat enenevissä määrin myös näitä alueita. Kaupunginosatoimintaan otetaan osaa ja kaupunginosatoimikuntien rekisteröitymistä edistetään.

Kylien palvelutarjonnan kehittäminen

Yhteistyössä kylien ja muiden toimijoiden kanssa kannustetaan kyliä tehostamaan jo olemassa olevia resursseja sekä luomaan uusia tarvittavia palveluita. Kylätalojen taloutta ja asemaa vahvistetaan olemalla mukana kehittämässä kylien kohtaamispaikoista monipalvelupisteitä. Yhdistys on vahvasti mukana työllistämistoiminnassa hankkeiden myötä, mutta ottaa työllistämistoiminnan yhä enemmän osaksi päivittäistä perustoimintaansa. Yhdistys kannustaa yhdistyksiä palkkaamaan tukityöllistettyjä kyläavustajia, joiden tukikohtana voi toimia esimerkiksi kylätalo. Samalla kannustetaan ja tuetaan kylien välistä yhteistyötä näiden palveluiden tuottamisessa ja hyödyntämisessä. Erilaisia varainhankintamuotoja kehitellään ja näistä välitetään tietoa kylille. Jo olemassa olevaa maakunnallista kyläportaalia markkinoidaan edelleen, ja tarjotaan kylille mahdollisuutta luoda omat kotisivut portaaliin.

Yhdistys voi myös palkkatukityöllistää, ottaa työkokeiluun tai harjoitteluun toimistoavustajan mikäli sopivia henkilöitä ja työtehtäviä löytyy. Oppilaitosten kanssa (Kaakkois-Suomen ammattikorkeakoulu, Etelä-Kymenlaakson ammattiopisto ja Kouvolan Seudun ammattiopisto) on keskusteltu yhteistyömahdollisuuksista ja opiskelijoiden harjoittelupaikoista kylätoiminnan parissa.

Koulutuksen järjestäminen

Kyläyhdistysten toimihenkilöille järjestetään kysynnän mukaista koulutusta. Yhteistyössä toimintaryhmien kanssa kylille voidaan tarjota esimerkiksi kylien kehittämiseen, kirjanpitoon, kyläsuunnitelmiin, hyvinvointiin, kylien kotisivuihin ja viestintään liittyvää koulutusta. Koulutusten myötä aktivoidaan myös kaupunginosayhdistyksiä. Koulutuksien järjestämisessä on mahdollista hyödyntää Keskitien tukisäätiön myöntämää Kyläkoulutus-avustusta.

Koulutus- ja virkistysmielessä voidaan järjestää kohdennetuille ryhmille (esim. tonttiasiamiehet, hallitusten puheenjohtajat) tutustumis- ja opintomatkoja erikseen valittaviin kohteisiin.

Yhdistyksen omaa osaamista kehitetään osallistumalla valtakunnallisiin toimintaa tukeviin koulutuksiin. Osallistutaan Suomen kylätoiminta ry:n järjestämille Kylätoiminnan koulutus- ja neuvottelupäiville sekä Kyläasiamiesten neuvottelupäiville kesäkuussa.

Kylätoimintatyön laadun arviointi ja tulevaisuustyö

Suomen Kylätoiminta ry on päättänyt käynnistää laatutyöprosessin vuonna 2018, joka koskee keskusjärjestöä sekä maakuntia. Valtakunnalliseen strategiatyöhön osallistumisen lisäksi toteutetaan Kymenlaaksossa kylätoimintatyön laadun seurantaa sekä selvitetään kohderyhmien tarpeet ja toiveet tulevaisuusorientoituneesti. Selvitystyö aloitetaan vuoden 2018 aikana, ja tiedonkeruu tehdään työpaja- ja haastattelumuotoisesti yhdistyksen ja hankkeiden toimesta. Näillä toimilla aloitetaan valmistautuminen maakuntauudistukseen ja kylien ohjelmakauteen 2020-2026.

Tapahtumat

Maaseutufoorumin 2018 järjestämiseen osallistutaan aikaisempien vuosien tapaan. Päävastuu järjestämisessä on Leader Pohjois-Kymen Kasvulla ja ajankohdaksi on alustavasti suunniteltu 14.4.2018. Alustavasti on myös suunniteltu, että Foorumin yhteydessä tultaisiin palkitsemaan vuoden kymenlaaksolainen kylä ja kylätoimijat.

Avoimet Kylät -päivä järjestetään 9.6.2018. Valtakunnalliseen tapahtumapäivään osallistutaan resurssien mukaan, ja tietenkin hyödynnetään Suomen Kylätoiminta ry:ltä mahdollisesti saatava tiedotusapu. Teemapäivän järjestelyihin pystytään jyvittämään resursseja myös hanketoiminnan puolelta.

Muihin tapahtumiin osallistutaan resurssien ja hallituksen päätösten mukaisesti.

Vuoden kylän ja toimijoiden palkitseminen

Vuoden 2018 kymenlaaksolainen kylä valitaan yhdessä leader-ryhmien ja Kymenlaakson Liiton kanssa. Toimintaryhmien ja maakunnallisen yhteenliittymän edustajista koottu valintatoimikunta tarkkailee kylien kehittämistoimintaa ja tekee vuosittain ehdotuksen kylävalinnasta yhdistysten hallituksille, joiden hyväksynnän jälkeen ehdotus toimitetaan maakuntahallituksen käsittelyyn. Samassa yhteydessä valintatoimikunta tekee ehdotuksen Kylätoiminnan tiennäyttäjästä ja Maaseututoimijasta. Aikaisempien vuosien tapaan kylät voivat lähettää omia ehdotuksiaan perusteluineen vuoden valinnoiksi.

Valintaprosessi aikataulutetaan alkuvuodelle niin, että valinnat ehtivät Kymenlaakson maakuntahallituksen maaliskuiseen kokoukseen, jolloin tieto valituista on julkistettavissa Maaseutufoorumissa 14.4.

Tiedotus

Tiedotus kyliin päin hoidetaan jäsenistölle lähetettävien kyläkirjeiden, sähköpostitusten, yhdistyksen internetsivujen, Facebookin sekä lehti-ilmoitusten välityksellä. Tieto kulkee myös leader-ryhmien ja muiden yhteistyökumppaneiden välityksellä molempiin suuntiin. Tiedotusvälineiden edustajat kutsutaan tilaisuuksiin ja heille toimitetaan tiedotteita yhdistyksen toimista. Nettisivuilla maakunnallisessa kyläportaalissa tarjotaan edelleen mahdollisuus kylien omille tapahtumatiedotteille.

Lisäksi ollaan mukana tuottamassa materiaalia Kouvolan seudulle perustettavaan Kaiku-mediaan, johon yhdistykset voivat tuottaa haluamiaan juttuja. Mediassa pyritään tuomaan esille kyliä ja niiden tarinoita esimerkiksi kuukauden kylä -juttusarjalla. KyKy on myös mukana median ohjausryhmässä.

Sisäinen tiedotus (hallitus) hoidetaan pääasiallisesti sähköpostin välityksellä. Alueen kansanedustajat ja kuntapäättäjät pidetään ajan tasalla toimittamalla heille kyläkirje sekä edustajien aikataulujen niin salliessa järjestämällä yhteistapaamisia.

Yhteistyöverkosto

Yhdistyksen tärkeitä yhteistyökumppaneita ovat maakunnan kehittämisyhdistykset Leader Pohjois-Kymen Kasvu ja Leader Sepra. Kykyn ja leader-ryhmien hallitusten ja työntekijöiden yhteinen tapaaminen järjestetään vuosittain. Maakunnallisen kyläyhdistyksen hallituksessa on edustajat toimintaryhmistä tai vaihtoehtoisesti varmistetaan, että ajantasainen tietoa toimijoiden välillä kulkee.

Yhdistys tekee yhteistyötä alueella toimivien maakunnallisten, seutukunnallisten ja kyläkohtaisten hankkeiden kanssa. Yhteistyö oppilaitosten ja näiden hankkeiden kanssa on myös lisääntynyt. Yhteistyö eri hankkeiden kanssa liittyy pääsääntöisesti erityyppisiin maaseudun/kylien kehittämishankkeisiin, jolloin esimerkiksi yhdistyksen edustajia on mukana mm. hankkeiden ohjausryhmissä.

Kuntayhteistyötä vahvistetaan osallistumalla kuntien järjestämiin tilaisuuksiin ja tuomalla tätä kautta toimintaa näkyvämmäksi. Kuntiin, esim. kuntien maaseututoimiin, pidetään yhteyttä lähettämällä niille tietoa yhdistyksen toiminnasta. Kymenlaakson Kylät ry edistää kylien välistä yhteistyötä tukemalla kuntatasoisten, seutukunnallisten kyläverkostojen ja keskustelufoorumeiden perustamista. Yhdistys osallistuu myös Kouvolan kylien neuvottelukunnan sekä Iitin kyläasiain neuvottelukunnan toimintaan.

Kymenlaakson Kylät ry on aikaisemmin vastannut Kymenlaakson maaseutujärjestöjen yhteistyöryhmän toiminnasta yhdistyksen alaisena toimikuntana, mutta nyt yhteistyöryhmä ei ole kokoontunut viimeisen neljän vuoden aikana. Keväällä 2018 selvitetään tarve ryhmän toiminnalle ja tarvittaessa ryhmä kutsutaan koolle. Yhteistyöryhmään ovat kuuluneet Kymenlaakson Kylät ry:n lisäksi ProAgria Etelä-Suomi, Etelä-Suomen Maa- ja kotitalousnaiset, Kymenlaakso liikunta, MTK-Kaakkois-Suomi, Kaakonkulman 4H, Kotkan 4H, Pohjois-Kymen 4H, Kymenlaakson Marttapiiriliitto ry, TaitoKymenlaakso ry, Leader Pohjois-Kymen Kasvu ry, Leader Sepra ry, Kymen Nuorisoseurojen liitto ry, Kymen Yrittäjät ry, Metsäkeskus, Kymenlaakson Kalatalouskeskus, Vapaa-ajan Kalastajat, Merikalastajat, Kymenlaakson Kesäyliopisto ja Kotiseutuliiton edustus. Verkostoitumalla olemme paremmin tietoisia alueemme muista hankkeista ja tapahtumista, pystymme kehittelemään uusia yhteistyömuotoja sekä vältämme päällekkäisyyksiä toimissamme.

HANKETOIMINTA

Perus kylätoiminnan ohella yhdistys toteuttaa hankkeita, jotka lisäävät yhdistyksen resursseja olennaisesti. Kulloinkin meneillään olevien hankkeiden teemat sanelevat pitkälti sen, minkälaisiin toimenpiteisiin yhdistys pystyy kulloinkin panostamaan.

Kylähelppi-hankkeessa (2016-) autetaan kyläyhdistyksiä palkkaamaan kyläavustajia yhdistysten ja kyläläisten avuksi. Hankkeen rahoitetaan Kaakkois-Suomen TE-toimiston työllisyyspoliittisella avustuksella. Hankkeessa työskentelee projektipäällikkö sekä työvalmentaja. Päätös vuoden 2018 rahoituksesta saataneen joulukuun aikana.

Näkyvät Kylät -hanke (aikaisemmin Riemunkirjava maaseutu-hanke) on alkanut heinäkuussa 2017 ja sitä toteutetaan hankesuunnitelman mukaisesti 30.11.2019 saakka. Hankkeen projektipäällikkönä toimii Leena Borg. Näkyvät Kylät -hankkeen tavoitteena on edistää Kouvolan ja Iitin maaseutualueen, sen toimijoiden ja tekijöiden näkyvyyttä ja saavutettavuutta. Hankkeen toimenpiteiden kautta tuodaan esille kyliä ja niiden palveluita sekä kehitetään jo olemassa olevia palveluita. Muun muassa kyläesite, palveluiden liikuteltavuuden edistäminen, kylien palvelukokonaisuudet sekä kattava ja aina ajan tasainen tonttiasiamiesjärjestelmä ovat osa hankkeessa tehtävää kehitystyötä.

Muita mahdollisia uusia hankkeita ovat Etelä-Kymenlaaksoon monistettava Näkyvät kylät -hanke, jossa muun muassa pilotoitaisiin alueelle seudullinen kyläasiamies, sekä kylätalojen digitalisoimiseen liittyvä hanke, jossa parannettaisiin kylätalojen ja kyläläisten digivalmiuksia.

HALLINTO JA JÄSENET

Yhdistyksen kokoukset

Vuosittain järjestetään sääntömääräiset vuosi- ja syyskokoukset sekä ylimääräisiä kokouksia tarvittaessa.

Hallitus

Yhdistyksellä on hallitus, johon kuuluu 6-10 jäsentä henkilökohtaisine varajäsenineen. Hallitus kokoontuu 6-8 kertaa vuodessa eri puolilla maakuntaa. Hallitus voi perustaa avukseen toimikuntia ja työryhmiä.

Henkilöstö

Yhdistyksen palveluksessa työskentelee yksi vakituinen toimihenkilö, jonka työaika koostuu valtionavun ja hankejyvitysten summasta. Toimihenkilö on osittaisella perhevapaalla 24.1.-2.12.2018. Sijaisuuden järjestäminen suunnitellaan tarpeen mukaan. Hankkeissa työskentelee kaksi työntekijää, kummatkin 100% työajalla. Mahdollisten uusien hankkeiden myötä yhdistys pystyy palkkaamaan lisää työvoimaa hanke-ehtojen mukaisesti. Perustoiminnan ylläpitämisessä, tilaisuuksiin osallistumisessa sekä kylätoiminnan edistämisessä maakunnassa peräänkuulutetaan hallituksen vastuuta ja muiden vapaaehtoistoimijoiden korvaamatonta apua.

Jäsenet

Yhdistyksen jäseninä on maakunnan kylä- ja kaupunginosayhdistyksiä, osa kunnista sekä yksityisiä henkilöitä. Jäsenmäärä on viime aikoina ollut pienoisessa laskussa, mutta hankkeiden mahdollistaman toiminnan myötä luotto jäsenmäärän kasvuun on suuri. Jäsenmäärää pyritään vuosittain nostamaan näkyvän toiminnan ja tiedottamisen kautta.

TALOUS

Varsinaisen toiminnan kuten koulutusten ja hallinnon toteuttamiseksi yhdistys saa Suomen Kylätoiminta ry:n kautta kylätoiminnan valtionapua. Kouvolan kaupunki on maksanut Kymenlaakson Kylät ry:lle kylätoimintatyön avustusta, joka käytetään Kouvolan kylille suunnattuun toimintaan. Perustoiminnan rahoittamiseksi yhdistys kerää myös jäsenmaksuja sekä järjestää myyjäisiä ja arpajaisia tapahtumissa. Uusia varainhankintamuotoja kehitellään jatkuvasti. Hankerahoitusta käytetään ainoastaan hankkeista aiheutuvien kulujen kattamiseen rahoituspäätösten ehtojen mukaisesti.

Erillisellä liitteellä oleva talousarvio ja valtionapubudjetti perustuvat tämän hetkiseen arvioon ensi vuoden rahoituksesta (1.10.2017).